《谢章季思惠镜屏》
宋代·王遂

客从东南西，遗我古镜屏。
圆明绝点滓，表裹无遁形。
云是旧太守，思之我为铭。
吾惛不能进，何敢陈诸庭。
我闻生民初，五常具函灵。
器质欠推广，物欲加凋零。
眉睫近莫睹，稍远何能听。
君子抱明德，止善湛中扃。
静如昼有夜，动若渭流泾。
坐令方寸地，目睫何晶荧。
上天方於昭，皎彼垂日星。
五官属宰制，万化随指令。
留之千百载，犹足存典刑。
余心岂昧此，一念存芳馨。
在昔圣敬主，丹书刻方棂。
近者摩镜帖，字字炳丹青。
夫君往教意，大寐如得醒。
置之敬义堂，与世犹说铃。

作者简介：王遂，字去非，一字颖叔，枢密副使王韶之玄孙，后为镇江府金坛人，宋代名臣。 嘉泰二年进士，调富阳主簿，历官差干办诸司审计司。绍定三年，知邵武军兼福建招捕司参议官。后任工部尚书。